Víkingur fer fyrstur skipa HB Granda til loðnuveiða Stefnt að því að Víkingur AK fari til veiða í byrjun loðnuvertíðarinnar sem hefjast mega 1. október nk . Langt er síðan áhöfn Víkings hóf síðast loðnuvertíð . Venjulega hefur Víkingur verið varaskip á vertíðum og áhöfnin kölluð út með skömmum fyrirvara , enda liggur Víkingur lengstan hluta ársins bundinn við bryggju á Akranesi . Fagnað var 50 ára afmæli skipsins síðasta haust . Gefinn hefur verið út byrjunarkvóti til íslenskra skipa í samræmi við ráðgjöf Hafrannsóknastofnunar . Byrjunarkvótinn er 181.269 tonn , þar af er hlutur skipa HB Granda tæplega 34.000 tonn . Vilhjálmur Vilhjálmsson deildarstjóri uppsjávarsviðs HB Granda segir að það fari reyndar allt eftir aðstæðum hvenær hægt verði að byrja loðnuveiðar , en hafís gæti torveldað veiðar skipanna á þessum árstíma á veiðisvæðinu norðan Vestfjarða . Byrjunarkvótinn nú er reiknaður út frá helmingi af ráðlögðum upphafskvóta og skiptast aflaheimildirnar á milli þeirra þjóða sem rétt eiga til veiða úr loðnustofninum . Verði engin breyting á upphafskvótanum og nýting veiðiheimilda með svipuðum hætti og á síðustu vertíð megi búast við því að um hálf milljón tonna af loðnu komi í hlut Íslendinga á komandi vertíð , samkvæmt því sem fram kemur á heimsíðu HB Granda . Áætlað er að heildarverðmæti þess aflamagns úr sjó geti numið 20 til 30 milljörðum króna .